Ozbiljna kriza evropske valute
Dok se pojedine članice eurozone suočavaju sa ogromnim dugovima, druge ih spašavaju zajmovima kako bi, između ostalog, osnažile euro
Evropa se suočava sa ozbiljnim ekonomskim problemima, od kojih nisu pošteđene ni najveće i najstabilnije privrede. Njemačka je usvojila najambiciozniji plan štednje od Drugog svjetskog rata - da bi svela javni dug na nivo predviđen propisima Evropske unije i ohrabrila ostale članice da slijede njen primjer kako bi se stabilizovao euro. Mjere njemačke vlade pozitivno su uticale na finansijska tržišta, smatra direktor njemačke berze Artur Fišer. Krizu je izazvala nemogućnost grčke vlade da u jednom trenutku otplati dugove. Njemačka je pristala da učestvuje u paketu pomoći Grčkoj, koja je zauzvrat morala da primijeni stroge mjere štednje. Taj potez grčkih vlasti doveo je do masovnih uličnih protesta. Veliki broj Njemaca takođe nije bio zadovoljan konačnim ishodom, zato što su smatrali da pomažu onima koji su jednostavno trošili više nego što su imali. Artur Fišer međutim ističe da to nije tako jednostavno. Velike evropske ekonomije i Međunarodni monetarni fond su od tada postigli dogovor o dodatnom planu o kreditnim garancijama vrijednom oko hiljadu milijardi dolara, kako bi se ojačale ostale krhke evropske privrede. To je zabrinulo istoričara i novinara uticajnog njemačkog dnevnog lista Di Velt, Majkla Štirmera, koji sumnja u dugoročnu održivost eura. Mnogi analitičari takođe ukazuju na strukturne probleme kada je riječ o euru - podsjećajući da zemlje u eurozoni imaju istu valutu, ali da nemaju mnogo uticaja na budžete i potrošnju pojedinačnih članica. Ne vide međutim svi probleme u pogledu eura i Evropske unije. Euro je u ozbiljnoj krizi i pojedini već predviđaju njegovu propast. Drugi pak vjeruju da su zajednička valuta i evropske političke veze od prevelike koristi da bi se odbacili.